ইসির কর্মকর্তারা জানিয়েছেন, যেসব উপজেলায় উপনির্বাচন আছে, সেগুলোয় দুজন এক্সিকিউটিভ ও একজন জুডিশিয়াল ম্যাজিস্ট্রেট নিয়োগ করা হয়েছে। এ ছাড়া তিন উপজেলার সাধারণ নির্বাচনে প্রত্যেক উপজেলার জন্য চারজন এক্সিকিউটিভ ও একজন জুডিশিয়াল ম্যাজিস্ট্রেট নিয়োগ করা হয়েছে। অন্যদিকে সাধারণ ভোট কেন্দ্রের জন্য ১৫ এবং গুরুত্বপূর্ণ কেন্দ্রের জন্য আইনশৃঙ্খলা রক্ষাকারী বাহিনীর ১৬ জন সদস্য নিয়োজিত থাকবেন। এদিকে প্রথমবারের মতো দলীয়ভাবে অনুষ্ঠিত উপজেলা নির্বাচনের ভোট গ্রহণের জন্য প্রস্তুতি নিয়েছে নতুন নির্বাচন কমিশন (ইসি)। দলভিত্তিক এ নির্বাচনে ক্ষমতাসীন আওয়ামী লীগ, বিএনপিসহ অন্য দলের প্রার্থীরা অংশ নিচ্ছেন। নির্বাচলী এলাকায় জমজমাট প্রচারণা চলাচ্ছেন প্রার্থীরা। আজ শেষ হচ্ছে সেই প্রচারণা। উপজেলা পরিষদের তিন পদে দলীয় নির্বাচন হওয়ায় দলের বিজয়ী নিশ্চিত করতে ঘাম ঝরাতে হচ্ছে প্রার্থীদের। নতুন নির্বাচন কমিশন নিয়ে সমালোচনা করলেও দলভিত্তিক প্রথম উপজেলা নির্বাচনে অংশ নিয়েছে বিএনপি। এতে নির্বাচন কমিশনের দায়িত্বটাও যেন বেড়ে গেছে। নিজেদের নিরপেক্ষতা প্রমাণ করতে নির্বাচনে বাড়তি নজর দিতে হচ্ছে নতুন ইসিকে।